  Майя Бывальцева 27-тӥ пӧсьтолэзе Удмуртиысь фермеръёс ӧнер нуналзэс пусйизы. Шаркан Тол Бабайлэн усадьбаяз быдэс элькунысь кӧня ке сю фермеръёс люкаськизы. Гуртын ужасьёсты улосвыл тӧрлыкъёс ӟечкылазы. Удмуртиысь кивалтэтлэн тӧроезлэсь ужзэ быдэсъясь Виктор Савельев пусйиз, гурт возёс элькунысь экономикалэн одӥгез валтӥсез удыс луэ шуыса, нош курегпуз но йӧл поттонъя улосвылмы Приволжск федерал округын но кунын устоосыз пӧлын. «Кунлэн, тӧрлык ёзэсъёслэн валтӥсь ужпумзы — юрттон. Коньдонэн юрттон, катрадлыкен, ӟеч кутсконъёстылы дурбасьтон. Ми фермеръёслы, гуртоослы юрттыны кулэ но юрттом. Тӥляд тыршеменыды кулэн кӧтыз тыр, кунлэн дэлетлыкез понна ужаны луонлык вань», — вераз Виктор Савельев. Озьы ик со улосвыл кивалтӥсьлэн тӧроезлэсь огдырлы быдэсъясьлэсь Александр Бречаловлэсь ӟечкылан но уж шоры кузё сямен учкемзы но гуртын улон-вылонэз утемзы понна тау карон кылъёссэ вераз. Фермерлэн нуналэз-2017 5 фото Элькунысь гурт возёсъя но сиён-юонъя министрлэсь ужзэ быдэсъясь Александр Прохоров верамъя, 2012-тӥ арысен элькунын 131 кутскись фермеръёс но семьяен ужась 43 фермер возёсъёс кунлэсь грантъёс басьтӥзы. Туэ нырысетӥ паларын федерал но элькун коньдэтъёс чотын фермеръёслы 68 миллион манет тыр грантъёс сётэмын. «Таиз ар возёсъёс понна туж секыт. 2015-тӥ арын зоръёс зол кисьтӥзы, кылем арын кӧс вал, туэ нош ик зол зориз. Тулыс бусы ужъёс дыръя трос шугъяськонъёс вал. Бусыосын югдур пумысен али туж сюлмаськиськомы, но гуртоос, гурт возёсъя предприятиос азинскон возьмато. Туж секыт паларын но Удмуртия миым сярысь 4,7 процентлы тросгес йӧл кыскиз. Фермер возёсъёс, кудъёсыз вань йӧл пӧлысь 8 процентсэ кыско, 12 процент ватсазы, элькунъя шор-куспо лыдпуслэсь шӧдскымон вылӥынгес», — пусйиз Александр Прохоров. Тужгес умой ужась фермеръёслы праздникын кун данъетъёс сётӥзы. Кема аръёс ӵоже ӟеч ужамзы понна Михаил Бурлаков но Валентин Леконцев Россиысь дано фермер ним басьтӥзы. Вуоно арын Фермерлэн нуналэз Вотка ёросын ортчоз. Тегъёс: Шаркан Удмуртия гуртвозёс фермервозёсъёс  